06/06/2013 | Administración LocalMunicipal
Cambre
Modificación do Regulamento orgánico municipal. Aprobación definitiva

A Corporación municipal en pleno, en sesión ordinaria de data 4 de abril de 2013, aprobou, con carácter inicial, a modificación dos artigos 14, 16, 17, 26, 27, 44, 46, 63, 89, 91, 94, 96, 99, 103, 108, 115 e 125 do Regulamento orgánico municipal, así como a inclusión dun novo artigo 17 bis. Exposto ao público durante trinta días, non se presentou ningunha reclamación ou suxestión, polo que, de conformidade co establecido no art.49 c) da Lei 7/1985, de 2 de abril, enténdese definitivamente aprobado. A teor do previsto no artigo 70.2 da Lei 7/1985, reguladora das bases do réxime local, e artigo 196.2 do Real decreto 2568/1986, de 28 de novembro, publícase integramente a modificación do citado texto normativo, que entrará en vigor ao día seguinte ao da súa inserción no Boletín Oficial da Provincia e unha vez transcorra o prazo previsto no artigo 65.2 da Lei 7/1985. Por tratarse dunha disposición administrativa de carácter xeral, non procede recurso en vía administrativa, se ben poderá impugnarse directamente ante a xurisdición contencioso-administrativa. O prazo para interpoñer o recurso contencioso-administrativo é de dous meses contados desde o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdición contencioso-administrativa. Artigo 14: Engádese un novo parágrafo: En particular, os concelleiros recibirán ao tomar posesión unha identificación oficial persoal e intransferible que os acredite como tales. Artigo 16: Engádense dous novos apartados: 4. Co fin de facilitar aos concelleiros a información precisa para o desenvolvemento da súa función, e sen prexuízo do seu dereito a formular peticións de información concretas, o equipo de goberno remitirá no prazo de quince días, a contar dende a finalización de cada trimestre natural, informe detallado por escrito do estado da execución orzamentaria. O citado documento virá acompañado, así mesmo, de informe emitido da Intervención municipal sobre a súa realidade e certeza.5. Así mesmo, e coa mesma periodicidade que no punto anterior, o alcalde facilitará aos diferentes grupos municipais, informe detallado sobre as actuacións levadas a cabo polos diferentes órganos colexiados supramunicipais, provinciais, autonómicos, etc., nos que o Concello de Cambre tivera representación. O citado informe será acompañado das actas de reunión ou xuntanzas que tiveran lugar. Artigo 17: Modifícase o apartado 1 letras a) e d), e adiciónanse os apartados 3 e 4, quedando redactado do seguinte teor literal: 1- A consulta e o exame concreto dos expedientes, libros e documentación en xeral rexerase polas seguintes normas: a) A consulta xeral de calquera expediente ou antecedentes documentais poderase realizar, ben no arquivo xeral ou na dependencia onde se atope, ben mediante a entrega deles ou de copia ao membro da Corporación interesado para que os poida examinar no despacho ou salas reservadas aos membros da Corporación. b) En ningún caso os expedientes, libros ou documentación poderán saír da Casa do Concello, ou das correspondentes dependencias e oficinas locais. c) A consulta dos libros das actas e mailos libros de resolucións do alcalde deberase efectuar no arquivo ou na Secretaría Xeral. d) O exame de expedientes sometidos á sesión poderá facerse unicamente no lugar no que se atopen de manifesto a partir da convocatoria. Non obstante, entregarase aos voceiros dos grupos políticos integrantes da Corporación, unha carpeta que conterá copia da proposta e informe/s en que se fundamente esta, respecto dos asuntos incluídos na convocatoria, iso sen prexuízo de que o expediente completo estea a disposición de todos os membros da Corporación para o seu exame.2 - No suposto da entrega previsto na alínea a) do número anterior, e para os efectos do oportuno control administrativo, o interesado deberá asinar un aviso de recibimento e terá a obriga de devolver o expediente ou documentación nun termo máximo de corenta e oito horas, ou antes, en función das necesidades do trámite en cuestión.3 – O dereito a consulta inclúe o dereito a obter copia, entendendo por dereito á consulta tanto o acceso directo dos concelleiros á información previsto no apartado 3 do artigo anterior, como a autorización expresa ou presunta outorgada de conformidade co establecido no apartado 2 do mesmo artigo.4 – Tratarase en todos os casos, e particularmente naqueles en que a documentación sexa voluminosa, de proceder o máis selectivamente posible de forma que, sen mingua do dereito á información de todos os concelleiros, só se reproduzan os documentos imprescindibles, debendo quedar constancia no departamento xestor do expediente, mediante a correspondente dilixencia Artigo 17 bis: De nova redacción: Os membros da Corporación terán dereito a participar en exercicio da súa función de control, previa solicitude, en todos cantos actos públicos ou privados se celebren no municipio e coa participación económica do Concello de Cambre. Artigo 26.2: Modifícase o apartado 2 en canto ao período de ausencia, quedando redactado do seguinte teor literal: 2 - En todo caso, se se ausentasen do termo municipal por máis de oito días, deberán poñelo en coñecemento do señor Alcalde, facéndoo por escrito, ben persoalmente ou a través do voceiro do grupo político, concretando, en calquera caso, a duración previsible da ausencia. Artigo 27: Engádese un inciso, quedando redactado: Todos os concelleiros teñen a obriga de gardar reserva en relación coas informacións que lles sexan facilitadas para facer posible o desenvolvemento das súas funcións, singularmente das que servirán de antecedentes para decisións que aínda se atopen pendentes de adopción, así como para evitar a reprodución da documentación que lles poida ser facilitada, en orixinal ou copia, para o seu estudo. En todo caso, deberán respectar a confidencialidade da información a que teñen acceso, se o feito de publicalo pode prexudicar os intereses do concello ou de terceiros. Artigo 44: Modifícase o apartado 1 letras p) e r) (versión lingua galega), letras ñ) e p) (versión castelán), respecto das competencias do alcalde en materia de contratación e adquisición de bens e dereitos. As competencias como órgano de contratación respecto dos contratos de obras, de subministración, de servizos, de xestión de servizos públicos, os contratos administrativos especiais, e os contratos privados cando o seu importe non supere o 10 por 100 dos recursos ordinarios do orzamento nin, en calquera caso, a contía de seis millóns de euros, incluídos os de carácter plurianual cando a súa duración non sexa superior a catro anos, sempre que o importe acumulado de todas as súas anualidades non supere nin a porcentaxe indicada, referido aos recursos ordinarios do orzamento do primeiro exercicio, nin a contía sinalada. A adxudicación de concesións sobre os seus bens e a adquisición de bens inmobles e dereitos suxeitos á lexislación patrimonial cando o seu valor non supere o 10 por 100 dos recursos ordinarios do orzamento nin o importe de tres millóns de euros, así como o alleamento do patrimonio, cando o seu valor non supere a porcentaxe nin a contía indicadas. Artigo 46: Dáse unha nova redacción. Para os efectos do control e fiscalización dos órganos do goberno por parte do Pleno, atribución prevista no artigo 22.2. a) da Lei 7/85, de 2 de abril, dentro da primeira quincena de cada mes, remitirase ós voceiros dos grupos políticos municipais, extracto das Resolucións ditadas polo señor alcalde e os concelleiros con competencias delegadas durante o mes anterior, sen prexuízo de que tódolos concelleiros teñen o dereito a consultar, na Secretaría Xeral e en horario laboral, o Libro de Resolucións. Artigo 63: Modifícase o apartado 1 letras o) e q) (versión lingua galega), letras n) e o) (versión castelán), respecto das competencias do Pleno en materia de contratación e adquisición de bens e dereitos. As competencias como órgano de contratación respecto dos contratos non mencionados no artigo 44.1 p) do presente regulamento, correspondente ás competencias do alcalde. A adxudicación de concesións sobre os bens da Corporación e a adquisición de bens inmobles e dereitos suxeitos á lexislación patrimonial así como o alleamento do patrimonio cando non estean atribuídas ao alcalde, e dos bens declarados de valor histórico ou artístico calquera que sexa o seu valor. Artigo 89: Relativo á xunta de voceiros, dáse unha nova redacción ao parágrafo 2 a) e inclúese un novo apartado 3, segundo se transcribe a continuación: 2 - É un órgano de consulta e negociación política que ten por obxecto: a) Informar sobre a orde do día antes da resolución do alcalde.3 - A xunta de voceiros adoptará as súas decisións mediante voto ponderado Artigo 91: Dáse unha nova redacción aos apartados 1 e 2, quedando redactado o artigo: 1 – A xunta de voceiros reunirase, con carácter obrigatorio, antes da celebración das sesións ordinarias e extraordinarias do Pleno. No acordo do pleno de organización poderá determinarse a periodicidade das reunións con carácter ordinario, establecéndose se é o caso horas e días. Neste suposto non se requirirá convocatoria previa.2 – Reunirase con carácter extraordinario cando así a convoque o alcalde, ben a iniciativa propia, ben a instancia dun grupo municipal, notificándose a resolución telefonicamente, por fax, ou por calquera outro medio electrónico acordado pola propia xunta. Artigo 94: Suprímese o apartado 1; suprímese o parágrafo segundo do apartado 2 que quedará redactado como se transcribe a continuación e, como consecuencia da supresión do apartado 1, os apartados 2, 3 e 4 pasan a numerarse como apartados 1, 2 e 3. Artigo 94 1 - As sesións extraordinarias convócanse polo alcalde con tal carácter a iniciativa propia ou por pedimento da cuarta parte, cando menos, do número legal dos membros da Corporación, sen que ningún concelleiro poida solicitar máis de tres anualmente. Tal solicitude deberase facer por escrito no que se razoe o asunto ou asuntos que a motiven, asinado persoalmente por todos os concelleiros que a subscriben e acompañado de todos os documentos que sirvan de antecedentes para poder adoptar a proposta ou propostas de decisións que se formulen, e que deberán estar ao dispor dos concelleiros desde o momento da convocatoria. No suposto de que a solicitude adolecese dalgún defecto de forma ou non estivese acompañada dos documentos aos que se fai referencia no epígrafe primeiro desta alínea, concederase un prazo de dous días para a emenda, e de non se cumprir, o alcalde deberá, no prazo dos catro días seguintes ao requirimento da emenda, ditar Resolución motivada pola que se efectúe ou se denegue a convocatoria. Contra a denegación expresa da solicitude da convocatoria, poderán interpoñerse polos interesados os correspondentes recursos, sen prexuízo de que a Administración do Estado ou da Comunidade Autónoma respectiva poidan facer uso das facultades ás que se refire o artigo 65 da Lei 7/1985 do 2 de abril. Artigo 96: Adiciónase un apartado 3.3- O pleno celebrarase preferentemente no serán salvo en caso de extraordinaria urxencia, que terá que ser motivada na resolución da convocatoria Artigo 99: Dáse unha nova redacción ao apartado 1.1 - A orde do día das sesións será fixada polo alcalde asistido da Secretaría, e logo do informe consultivo da Xunta de Voceiros. Así mesmo, poderá recabar a asistencia dos membros da Xunta de Goberno Local. Artigo 103: Dáse unha nova redacción ao apartado 3.3- Durante o transcurso da sesión, a proposta do alcalde ou a instancia de calquera dos grupos municipais presentes, interromperase por un tempo non superior a dez minutos, co fin de permitir as deliberacións dos grupos por separado ou en conxunto sobre a cuestión debatida, ou para descanso dos debates. Cada grupo terá dereito a formular unha única interrupción por pleno. Artigo 108: Dáse unha nova redacción aos apartados 1, 4 e 5: “1 – A orde na que se deben tratar os asuntos é a seguinte: 1. Aprobación, se procede, da acta da sesión ou sesións anteriores.2. Parte resolutiva 2.1. Asuntos incluídos na orde do día, obxecto de ditame polas comisións informativas 2.2. Mocións urxentes en asuntos de competencia de pleno segundo o artigo 22 da Lei 7/1985, que non figuren na orde do día 3. Parte declarativa 3.1. Declaracións institucionais 3.2. Mocións dos grupos municipais 4. Parte de información, control e fiscalización 4.1. Informes do equipo de goberno 4.2. Rogos 4.3 Preguntas” “4- En todo caso o alcalde respectará a orde do día do pleno sen realizar modificación ningunha, a menos que a súa petición neste sentido veña apoiada pola metade máis un, como mínimo, dos concelleiros presentes no pleno. O alcalde poderá retirar un asunto da orde do día cando a súa aprobación esixise unha maioría especial e esta non existise no momento de se constituír o pleno.” “5 – Nas sesións ordinarias, concluso o exame dos asuntos incluídos na orde do día e antes de pasar á parte declarativa, o presidente preguntará se algún grupo político ou membro da Corporación, no seu caso, desexa someter á consideración do Pleno por razóns de urxencia, algún asunto non comprendido na orde do día que se achegaba á convocatoria, relativo a algunha das atribucións que ten conferidas como propias segundo o artigo 22 da Lei 7/1985, e que non teña cabida no punto de rogos e preguntas. Se así fose, o voceiro do grupo ou membro da Corporación propoñente xustificará a urxencia da moción e o pleno votará, acto seguido, sobre a procedencia do seu debate. Se o resultado da votación fose positivo, por maioría absoluta do número legal dos membros da Corporación, seguirase o procedemento previsto no artigo 110 e seguintes deste Regulamento. O disposto nesta alínea non será de aplicación, en ningún caso, ás mocións de censura, das que a súa tramitación, debate e votación se rexerán polo disposto no artigo 128 deste regulamento.” Artigo 115: Modifícase o apartado 1, letra c), quedando redactado do teor literal seguinte: “1 – c) Moción: Son mocións de urxencia as propostas que por iniciativa dos órganos de goberno municipal, de calquera dos grupos municipais, ou dun membro da Corporación, sométense directamente ao coñecemento, consideración e votación do Pleno nun asunto da súa competencia, segundo as atribucións que ten conferidas como propias en virtude do establecido no artigo 22 da Lei 7/1985 (artigo 63 do ROM). As mocións carecerán da eficacia precisa para a adopción inmediata de acordos que esixan informes técnicos, económicos ou xurídicos, necesarios para garantir a oportunidade, posibilidade ou legalidade do acordo a adoptar. Teñen tamén a consideración de mocións urxentes, aquelas propostas que teñan por obxecto o pronunciamento do Pleno sobre a necesidade de iniciar determinadas actuacións en asuntos da súa competencia. Neste suposto a moción, unha vez aprobada, servirá de resolución de incoación de oficio dun expediente que, trala súa instrución, se someterá á comisión informativa competente para que eleve o seu ditame á Corporación. Para ser tratados requírese que o voceiro ou membro da Corporación propoñente xustifique a urxencia e que o Pleno, por maioría absoluta, ratifique a declaración de urxencia e, polo tanto, a procedencia do seu debate. As mocións formularanse mediante escrito dirixido ó Alcalde, e conterán unha parte expositiva ou xustificación, e proposta de acordo ou acordos que se deban adoptar. Deberanse presentar no Rexistro de Entrada cunha antelación de tres días á sesión do Pleno onde se vaian tratar, e entregaránselles, o máis axiña posible, aos voceiros dos grupos municipais e aos concelleiros non adscritos, no seu caso, por medios electrónicos. Malia o anterior, e cando a propia urxencia do asunto que hai que tratar non permita formular a moción por escrito e coa antelación establecida, poderase formular oralmente ante a Corporación. As mocións poden ser individuais, as que presente un só grupo municipal ou un membro da Corporación, ou conxuntas, cando sexan asinadas por dous ou máis grupos ou concelleiros. Cada grupo ou concelleiro poderá presentar ata un máximo de tres mocións individuais por pleno. As mocións conxuntas non estarán suxeitas a límite. De seren varias as mocións presentadas, e por distintos grupos políticos, trataranse en primeiro lugar as do grupo máis representativo en relación coa composición da Corporación e así sucesivamente ata concluír co grupo mixto e concelleiros non adscritos. Se varios grupos tivesen o mesmo número de concelleiros, darase preferencia á lista máis votada, e o mesmo no suposto dos concelleiros non adscritos.” Artigo 115: Modifícase o apartado 1 f), parágrafos primeiro e cuarto, quedando redactado do teor literal seguinte: f) Rogo: é a formulación dunha proposta de actuación dirixida ao alcalde ou algún dos membros da Xunta de Goberno Local, e poderán ser debatidos, pero en ningún caso sometidos a votación. Poden formular rogos todos os membros da Corporación ou os grupos municipais a través dos seus voceiros. Os rogos serán tratados na mesma sesión na que se formulen, sempre e cando se presenten por escrito no Rexistro de Entrada con dous días de antelación ao da realización da sesión ordinaria. Cada grupo poderá presentar un máximo de tres rogos nun mesmo pleno ordinario, aínda que a xunta de voceiros poderá ampliar este número, tendo en conta que cada rogo formulado só poderá instar unha única proposta de actuación, non podendo acumularse nun mesmo rogo varias peticións. O así formulado entenderase como non presentado. Artigo 115: Modifícase o apartado 1 g), parágrafo cuarto, que queda redactado: Cada grupo poderá presentar un máximo de tres preguntas nun mesmo pleno ordinario. A xunta de voceiros poderá ampliar este número tendo en conta que cada pregunta só poderá conter unha única cuestión, non podendo acumularse nunha mesma pregunta varias cuestións. A así formulada entenderase como non presentada. Artigo 115: Engádese un apartado 2: 2 – En caso de dúbida corresponde ao Pleno resolver sobre a cualificación das iniciativas presentadas polos grupos políticos. Artigo 125: Modifícase o apartado 2 e o apartado 4 parágrafo quinto. “2 – Enténdese por moción non resolutiva, a proposta presentada por un ou varios grupos políticos, ou por un concelleiro, no seu caso, para que o pleno formule unha declaración ou manifeste a súa posición política en relación cun tema de interese municipal ou xeral, relativo ou non ás materias enumeradas nos artigos 25, 26 e 28 da Lei 7/1985, reguladora das bases do réxime local. Cando a moción sexa subscrita por todos os grupos municipais e concelleiros que compoñen a Corporación, a moción non resolutiva será cualificada como declaración institucional.” Apartado 4 parágrafo quinto: Concluído o debate, o alcalde-presidente someterá a votación a moción presentada. Cambre, 29 de maio de 2013 O alcalde Manuel Rivas Caridad